ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-4032/98

υποβολή: Stanislaw Tillich (PPE) προς την Επιτροπή

(22 Δεκεμβρίου 1998)

Θέμα: PHARE/CBC

Μπορεί η Επιτροπή να αναφέρει τους δείκτες σύμφωνα με τους οποίους διατίθενται οι πόροι του κονδυλίου του προϋπολογισμού B7-502 στα δικαιούχα κράτη;

Μπορεί περαιτέρω να ανακοινώσει η Επιτροπή, ποιά κράτη για ποιά διαμεθοριακή συνεργασία και ποιούς οικονομικούς πόρους έλαβαν (1995-1998) και πώς εμφανίζεται ο δημοσιονομικός προγραμματισμός για το 1999;

Απάντηση του κ. van den Broek εξ ονόματος της Επιτροπής

(8 Ιανουαρίου 1999)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού πίνακα που περιέχει τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-3055/98

υποβολή: John Cushnahan (PPE) προς την Επιτροπή

(8 Οκτωβρίου 1998)

Θέμα: Manchester United

Σε ποιες ενέργειες προτίθεται να προβεί η Επιτροπή για να διασφαλίσει ότι η προταθείσα εξαγορά της Manchester United εκ μέρους της BSkyB δεν έρχεται σε αντίθεση με την πολιτική της Ευρωπαϊκής Ένωσης σε ό,τι αφορά τη ραδιοτηλεοπτική μετάδοση των αθλητικών συναντήσεων;

Απάντηση του κ. Oreja εξ ονόματος της Επιτροπής

(11 Δεκεμβρίου 1998)

Η προτεινόμενη εξαγορά της Manchester United από το BSkyB δεν αποτελεί μεμονωμένο περιστατικό. Τέτοιου είδους πράξεις, στις οποίες εμπλέκονται τηλεοπτικές εταιρείες ιδιοκτήτριες αθλητικών συλλόγων, έχουν γίνει συνήθης πρακτική στην Ευρώπη (όπως ήδη συνέβαινε στις Ηνωμένες Πολιτείες). Η Επιτροπή παρακολουθεί προσεκτικά όλες τις περιπτώσεις αλληλοδιείσδυσης μεταξύ του αθλητικού κόσμου και της οπτικοακουστικής βιομηχανίας και, εφόσον απαιτείται, θα λάβει τα αναγκαία μέτρα για τη συμμόρφωση των εν λόγω εξαγορών με τους κοινοτικούς κανόνες.
ΓΡΑΠΤΗ ΕΡΩΤΗΣΗ E-2268/98

υποβολή: Undine-Uta Bloch von Blottnitz (V) προς την Επιτροπή

(22 Ιουλίου 1998)

Θέμα: Κυνήγι αποδημητικών πτηνών στη Γαλλία

Η Γαλλική Εθνοσυνέλευση αποφάσισε πρόσφατα να παρατείνει τις περιόδους θήρας κυνηγετικών πτηνών. Με τον τρόπο αυτό παραβιάζει συνειδητά ευρωπαϊκές διατάξεις και προβάλλει αυτήν την πρόδηλη καταπάτηση ισχυόντων νομικών κανόνων ως απόδειξη της ανεξαρτησίας της Γαλλίας έναντι των ευρωπαϊκών ρυθμίσεων.

1. Αντέδρασε η Επιτροπή σ' αυτήν την καταστρατήγηση ευρωπαϊκών διατάξεων και εάν ναι πώς; Ή πρόκειται να το πράξει και εάν ναι πώς και πότε;

2. Σε περίπτωση κατάθεσης προσφυγής στο Δικαστήριο των Ευρωπαϊκών Κοινοτήτων με ενδεχόμενη έκβαση την επιβολή προστίμου στη Γαλλία, ποιες είναι, κατά τις εκτιμήσεις της Επιτροπής, οι προοπτικές επιτυχίας μιας τέτοιας προσφυγής, πόσο χρόνο θα απαιτούσε αυτή η διαδικασία και ποιες θα ήταν οι προθεσμίες που θα έπρεπε να τηρηθούν έως ότου καταστεί δυνατή η καταβολή του εν λόγω προστίμου;

Απάντηση της κας Bjerregaard εξ ονόματος της Επιτροπής

(21 Σεπτεμβρίου 1998)

1. Παρακαλείται το Αξιότιμο Μέλος του Κοινοβουλίου να ανατρέξει στην απάντηση που έδωσε η Επιτροπή στην προφορική ερώτηση Η-726/98 του κ. Elliott(1).

2. Τα άρθρα 169 και 171 της συνθήκης ΕΚ διαλαμβάνουν τα της ακολουθητέας διαδικασίας σε περίπτωση μη συμμορφώσεως ενός ή περισσοτέρων κρατών. Οι δημοσιονομικές κυρώσεις που προβλέπονται από το άρθρο 171 δεν μπορούν να επιβληθούν από το Ευρωπαϊκό Δικαστήριο παρά μόνο με την δεύτερη απόφαση, με την οποία το δικαστήριο αναγνωρίζει ότι το κράτος μέλος δεν συμμορφώθηκε με την πρώτη-περί μη συμμορφώσεως- απόφαση.

Εάν η Επιτροπή αποφάσιζε, στη συνέχεια της προαναφερθείσης αιτιολογημένης γνώμης, και μετά από εξέταση της γαλλικής απάντησης, να προσφύγει στο Ευρωπαϊκό Δικαστήριο, θα εναπόκειτο στο εν λόγω όργανο να αποφανθεί εντός της προς τούτο προβλεπόμενης προθεσμίας. Από την πείρα προκύπτει ότι η προθεσμία αυτή κυμαίνεται εν γένει από 1 μέχρι 2 έτη.

Σε περίπτωση που το δικαστήριο διαπιστώσει μη συμμόρφωση της Γαλλίας όσον αφορά τις περιόδους επιτρεπόμενης θήρευσης των άγριων πτηνών, και εφόσον το κράτος μέλος δεν συμμορφωθεί με την ως άνω απόφαση, η Επιτροπή δύναται να κινήσει διαδικασία δυνάμει του άρθρου 171 της συνθήκης ΕΚ. Η εν λόγω διαδικασία περιλαμβάνει, όπως και η διαδικασία του άρθρου 169 της Συνθήκης, προκαταρκτικό (προειδοποίηση, αιτιολογημένη γνώμη), καθώς και το στάδιο της καθαυτό προσφυγής ενώπιον του Ευρωπαϊκού Δικαστηρίου. Η πείρα δείχνει ότι το σύνολο της εν λόγω διαδικασίας μπορεί να διαρκέσει περισσότερα έτη.

(1) Συζητήσεις του Κοινοβουλίου (Σεπτέμβριος 1998).
ΓΡΑΠΤΗ ΕΡΩΤΗΣΗ P-3728/98

υποβολή: Anneli Hulthén (PSE) προς την Επιτροπή

(25 Νοεμβρίου 1998)

Θέμα: Ανάγκη αναθεώρησης της οδηγίας για το ωράριο εργασίας

Μετά την απόφαση της εταιρείας Ericsson να μετατοπίσει ένα τμήμα της παραγωγής της στη Σκωτία και να σταματήσει τις αντίστοιχες δραστηριότητες στο Norrköping, προέκυψε συζήτηση σχετικά με το κατά πόσον η εφαρμογή της οδηγίας 93/104/ΕΚ(1) από το Ηνωμένο Βασίλειο μπορεί να συμβάλει στο κοινωνικό ντάμπινγκ. Στην περίπτωση της μετατόπισης της παραγωγής της εταιρείας Ericsson στη Σκωτία, φαίνεται ότι οι εξαιρέσεις που παραχώρησε η βρετανική κυβέρνηση στο πλαίσιο της συγκεκριμένης οδηγίας κατά το παρελθόν, οδήγησαν στην απόφαση της εταιρείας να διακόψει τις δραστηριότητες στο Norrköping και να χρησιμοποιήσει προμηθευτή στη Σκωτία, όπου ισχύει η βρετανική εφαρμογή της οδηγίας. Με λίγα λόγια, το συγκεκριμένο θέμα αποτελεί καθαρά περίπτωση κοινωνικού ντάμπινγκ.

Μπορεί η Επιτροπή να αναφέρει εάν θεωρεί απαραίτητη την άμεση αναθεώρηση των βρετανικών εξαιρέσεων στο πλαίσιο της οδηγίας για το ωράριο εργασίας, ώστε να αποφευχθούν οι περιπτώσεις κοινωνικού ντάμπινγκ όπως κατά τη μετατόπιση της παραγωγής της εταιρείας Ericsson στη Σκωτία; Εάν ναι, προτίθεται η Επιτροπή να υποβάλει εγκαίρως την αναθεώρηση των βρετανικών εξαιρέσεων σε ό,τι αφορά το ωράριο εργασίας, ώστε να εφαρμοστεί πριν το έτος 2003;

(1) ΕΕ L 307 της 13.12.1993, σελ. 18.

Κοινή απάντηση

του κ. Flynn εξ ονόματος της Επιτροπής

στις γραπτές ερωτήσεις P-3727/98 και P-3728/98

(19 Ιανουαρίου 1999)

Τα Αξιότιμα Μέλη του Κοινοβουλίου παρακαλούνται να ανατρέξουν στην απάντηση της Επιτροπής στην προφορική ερώτηση Η-1128/98 του κ. Sjöstedt κατά την ώρα των ερωτήσεων της συνόδου της Δεκεμβρίου 1998(1) του Κοινοβουλίου.

(1) Συζητήσεις του Κοινοβουλίου (Δεκεμβρίου 1998).
ΓΡΑΠΤΗ ΕΡΩΤΗΣΗ E-3201/98

υποβολή: Astrid Lulling (PPE) προς την Επιτροπή

(27 Οκτωβρίου 1998)

Θέμα: Εφαρμογή της οδηγίας σχετικά με την απόσπαση εργαζομένων στην Ομοσπονδιακή Δημοκρατία της Γερμανίας

Ως συντάκτρια της γνωμοδότησης της Επιτροπής Οικονομικής, Νομισματικής και Βιομηχανικής Πολιτικής σχετικά με την οδηγία που αφορά την απόσπαση εργαζομένων, εφιστώ την προσοχή στην εφαρμογή της εν λόγω οδηγίας στην Ομοσπονδιακή Δημοκρατία της Γερμανίας. Μετά από πολυετείς προσπάθειες διασφαλίσθηκε τελικά ότι οι Λουξεμβούργιοι επιχειρηματίες, οι οποίοι αναλαμβάνουν την εκτέλεση έργων στο Βέλγιο με τους εργάτες τους, που διαμένουν και είναι ασφαλισμένοι στο Λουξεμβούργο, δεν είναι υποχρεωμένοι να καταβάλουν εισφορές κακοκαιρίας και πιστότητας.

Οι κοινωνικοί εταίροι του οικοδομικού κλάδου στην Ομοσπονδιακή Δημοκρατία της Γερμανίας συμφώνησαν στη θέσπιση κανονισμού σχετικά με το Ταμείο Αδειών και Μισθολογικών Αντισταθμίσεων (ULAK), σύμφωνα με τον οποίο λουξεμβουργικές επιχειρήσεις που εκτελούν έργα σε μεθοριακές περιοχές οφείλουν, κατά την απόσπαση εργαζομένων, να καταβάλουν στο προαναφερθέν ταμείο εισφορές που αντιπροσωπεύουν το 14,25 % των ακαθάριστων μισθών, ενώ το δικαίωμα αδείας και αδείας μετάποδοχών των εν λόγω εργαζομένων καλύπτεται στο Λουξεμβούργο.

Συμφωνεί η Επιτροπή με την άποψη ότι τέτοιες ρυθμίσεις, οι οποίες απεφασίσθηκαν και στο Βέλγιο σε παρόμοιες περιπτώσεις, δεν συμβιβάζονται με την οδηγία περί απόσπασης και προκαλούν στρεβλώσεις στον ανταγωνισμό;

Προτίθεται η Επιτροπή να λάβει μέτρα κατά τέτοιων και και άλλων παρόμοιων πρακτικών που εμποδίζουν την πρόσβαση στην αγορά;

Απάντηση του κ. Flynn εξ ονόματος της Επιτροπής

(22 Ιανουαρίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στη γραπτή ερώτηση Ε-3110/98 της κας Reding(1).

(1) ΕΕ C 135 της 14.5.1999, σελ. 168..
ΓΡΑΠΤΗ ΕΡΩΤΗΣΗ E-2926/98

υποβολή: Alexandros Alavanos (GUE/NGL) προς την Επιτροπή

(2 Οκτωβρίου 1998)

Θέμα: Αξιοποίηση παραδοσιακού κτηρίου στην Αρκαδία

Στην Περιφέρεια Πελοποννήσου, στην περιοχή Μαγουλιανά Αρκαδίας, ευρίσκεται εγκαταλελειμμένο από το 1938 το "σανατόριο της μάνας", κτήριο που αποτελεί αντιπροσωπευτικό δείγμα νοσοκομειακής αρχιτεκτονικής του Μεσοπολέμου, με ιδιαίτερο παραδοσιακό παρελθόν από τα χρόνια της φυματίωσης που ακολούθησαν την Μικρασιατική καταστροφή. Από την περιφέρεια και φορείς της περιοχής υπάρχουν σχέδια διαμόρφωσης, συντήρησης και αξιοποίησης του μνημείου, αλλά όλες οι προσπάθειες αντιμετωπίζουν οικονομικά προβλήματα.

Ερωτάται η Επιτροπή, εάν, εφόσον προταθεί από ελληνικής πλευράς, είναι δυνατή η χρηματοδότηση από την ΕΕ για τις εργασίες που απαιτούνται για την διάσωση και αξιοποίηση του κτηρίου;

Απάντηση της κ. Wulf-Mathies εξ ονόματος της Επιτροπής

(16 Νοεμβρίου 1998)

Στο πλαίσιο του επιχειρησιακού προγράμματος για την περιφέρεια της Πελοποννήσου, το Ευρωπαικό Ταμείο Περιφερειακής Ανάπτυξης συγχρηματοδότησε, μετά από αίτηση των ελληνικών αρχών, μελέτη που είχε ως στόχο την εξέταση της σκοπιμότητας και της βιωσιμότητας της δημιουργίας στη θέση του παλιού σανατορίου, τουριστικού κέντρου πολλαπλών χρήσεων.

Τα αποτελέσματα της μελέτης δεν είναι ενθαρρυντικά όσον αφορά τη χορήγηση δημοσίων πόρων για την αποκατάσταση, τη συντήρηση και την αξιοποίηση του εγκαταλελειμμένου κτιρίου, συμπεριλαμβανομένης της δημιουργίας της αναγκαίας οδικής υποδομής για τη διευκόλυνση της πρόσβασης στην περιοχή.

Είναι φανερό ότι η ενδεχόμενη συγχρηματοδότηση των εργασιών αυτών από κοινοτικούς πόρους μπορεί να αποφασιστεί μόνο εάν πληρούνται οι όροι που εξασφαλίζουν τη λειτουργία του κτιρίου, μετά την αποκατάστασή του, για σκοπούς σύμφωνους με τους στόχους του επιχειρησιακού προγράμματος.
ΓΡΑΠΤΗ ΕΡΩΤΗΣΗ E-2937/98

υποβολή: Graham Watson (ELDR) προς την Επιτροπή

(8 Οκτωβρίου 1998)

Θέμα: Το πρόβλημα των αστέγων στην ΕΕ

Ολοένα και μεγαλύτερος αριθμός πολιτών της ΕΕ αντιμετωπίζει σοβαρές δυσκολίες σε ότι αφορά την πρόσβαση σε οικονομικώς προσιτή στέγη. Σήμερα εντός της ΕΕ 15 εκατ. άτομα είναι αναγκασμένα να ζουν υπό συνθήκες συνωστισμού σε σαφώς υποβαθμισμένα οικήματα. Οι κακές συνθήκες στέγασης συνδέονται συχνά με την εμφάνιση και άλλων προβλημάτων, όπως η ανεργεία, οι αρρώστειες, η εγκληματικότητα και, ως επιστέγασμα, η φτώχεια.

Αναγνωρίζει η Επιτροπή ότι το δικαίωμα πρόσβασης όλων των πολιτών σε αξιοπρεπή και οικονομικώς προσιτή στέγαση αποτελεί ουσιώδες στοιχείο κοινωνικής συνοχής και απαραίτητη προϋπόθεση οικονομικής ανάπτυξης;

Απάντηση του κ. Flynn εξ ονόματος της Επιτροπής

(10 Νοεμβρίου 1998)

Η Ευρωπαϊκή Επιτροπή παραπέμπει τον κ. βουλευτή στην απάντησή της στη γραπτή ερώτηση Ε-532/98 της κας Ferrer(1).

Επιπλέον τα θέματα της στέγασης και των αστέγων θα περιληφθούν ανάμεσα στα θέματα που εξετάζονται στην προσεχή ανακοίνωση της Ευρωπαϊκής Επιτροπής με θέμα την κοινωνική ενσωμάτωση. Ο κ. βουλευτής ίσως ενδιαφέρεται να διαβάσει την έκθεση σχετικά με την εφαρμογή της σύστασης του 1992 περί του ελάχιστου εισοδήματος που θα δημοσιευτεί σύντομα, όπου επίσης γίνεται παραπομπή στις ενέργειες για τους αστέγους και τη στέγαση.

(1) ΕΕ C 323 της 23.10.1998.
ΓΡΑΠΤΗ ΕΡΩΤΗΣΗ E-3501/98

υποβολή: Glenys Kinnock (PSE) προς την Επιτροπή

(25 Νοεμβρίου 1998)

Θέμα: Μονομερείς κυρώσεις για επενδύσεις

Εάν ένα κράτος μέλος της ΕΕ επρόκειτο να επιβάλει μονομερείς οικονομικές κυρώσεις στη Βιρμανία (για σοβαρούς πολιτικούς λόγους και για λόγους επείγουσας ανάγκης βάσει του άρθρου 73 Ζ (2) της Συνθήκης ΕΚ) θα πρότεινε η Επιτροπή στο Συμβούλιο την ακύρωση της απόφασης του κράτους μέλους ή την κίνηση διαδικασίας προσφυγής κατά του εν λόγω κράτους μέλους για λόγους θεωρούμενης παράβασης του κοινοτικού δικαίου;

Απάντηση της κας Monti εξ ονόματος της Επιτροπής

(15 Ιανουαρίου 1999)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση E-2119/98(1).

Η Επιτροπή δε συνηθίζει να απαντά σε υποθετικές ερωτήσεις.

(1) ΕΕ C 96 της 8.4.1999.
ΓΡΑΠΤΗ ΕΡΩΤΗΣΗ E-3157/98

υποβολή: Felipe Camisón Asensio (PPE) προς την Επιτροπή

(19 Οκτωβρίου 1998)

Θέμα: Η πόλη Castelo Branco και το σχέδιο προτεραιότητας αρ.8 του Essen για το Διευρωπαïκό Δίκτυο Μεταφορών

Μεταξύ των 14 σχεδίων προτεραιότητας του Essen για το Διευρωπαϊκό Δίκτυο Μεταφορών υπάρχει η ποικιλότροπη σύνδεση Πορτογαλίας και Ισπανίας με την υπόλοιπη Ευρώπη (αρ.8). Αναφερόμαστε αποκλειστικά στο τμήμα του αυτοκινητόδρομου Λισαβόνα-Valladolid. Mπορεί να μας πει η Επιτροπή εάν η χάραξη αυτού του δρόμου περνά κοντά από την πορτογαλική πόλη Castelo Branco; Σε ποιο στάδιο βρίσκονται τα αντίστοιχα έργα;

Απάντηση του κ. Kinnock εξ ονόματος της Επιτροπής

(26 Νοεμβρίου 1998)

Με βάση τις πληροφορίες που έχει στη διάθεσή της, η Επιτροπή συμπεραίνει ότι οι πορτογαλικές αρχές δεν σχεδιάζουν πλέον την κατασκευή αυτοκινητοδρόμου στο πορτογαλικό τμήμα της κύριας οδού Λισαβσνας-Valladolid, το οποίο αποτελεί μέρος του δεύτερου διαδρόμου Λισαβσνας-Irun του έργου αριθ. 8 (ζεύξη πολλαπλών μεταφορικών μέσων Πορτογαλίας/Ισπανίας με την υπόλοιπη Ευρώπη)(1), που προορίζεται για την εξισορρόπηση επενδύσεων μεταξύ οδικών και σιδηροδρομικών μεταφορών. Οι πορτογαλικές αρχές εκτελούν, ωστόσο, επί του παρόντος εργασίες βελτίωσης της υφιστάμενης οδού, ιδίως των τμημάτων Guarda-Covilhβ και Covilhβ -Castelo Branco.

(1) ΕΕ C 120 της 18.4.1998.
ΓΡΑΠΤΗ ΕΡΩΤΗΣΗ E-2758/98

υποβολή: Richard Corbett (PSE) προς την Επιτροπή

(10 Σεπτεμβρίου 1998)

Θέμα: Χρήση οχημάτων που μισθώνονται σε τρίτες χώρες

Θα μπορούσε μήπως η Επιτροπή να επιβεβαιώσει ή να αρνηθεί ότι τελευταία δεν επιτρέπεται σε πολίτη της ΕΕ να οδηγεί εντός της Κοινότητας όχημα που μίσθωσε σε μη κοινοτική χώρα;

Αληθεύει ότι οι τουρίστες πολίτες της ΕΕ που μισθώνουν όχημα στην Ελβετία, αλλά διέρχονται τα σύνορα της Αυστρίας, της Γαλλίας, της Γερμανίας ή της Ιταλίας, αντιμετωπίζουν κίνδυνο προστίμου και περαιτέρω διώξεως;

Εάν πράγματι ισχύει αυτό, ποιά πιθανή αιτιολόγηση ευσταθεί στη σχετική οδηγία;

Απάντηση του κυρίουMonti εξ ονόματος της Επιτροπής

(7 Δεκεμβρίου 1998)

Σύμφωνα με τις διατάξεις του άρθρου 719, παράγραφος 11 στοιχείο β) του κανονισμού (ΕΟΚ) 2454/93, της 2 Αυγούστου 1993, που καθορίζει ορισμένες διατάξεις εφαρμογής του κανονισμού (ΕΟΚ) 2913/92 του Συμβουλίου για τη θέσπιση του κοινοτικού τελωνειακού κώδικα(1), τα άτομα που έχουν κατοικία σε ένα κράτος μέλος δεν μπορούν να υπάγουν υπό το καθεστώς της προσωρινής εισαγωγής ένα μισθωμένο όχημα με αριθμούς κυκλοφορίας τρίτης χώρας παρά μόνο εφόσον η μετατόπιση αποβλέπει στην επιστροφή στο κράτος μέλος της κατοικίας των. Οι διατάξεις του άρθρου 719 δεν είναι νέες, ισχύουν από το 1993. Η σύμβαση της Κωνσταντινουπόλεως της 26ης Ιουνίου 1990, που εγκρίθηκε με την απόφαση αριθ. 93/329/ΕΟΚ του Συμβουλίου, της 15ης Μαρτίου 1993, σχετικά με τη σύναψη της συμβάσης για την προσωρινή εισαγωγή, καθώς και η αποδοχή των παραρτημάτων της(2), περιλαμβάνει παρόμοιες διατάξεις.

Η χρήση ενός οχήματος με αριθμό κυκλοφορίας τρίτης χώρας (όπως η Ελβετία) χωρίς να τηρηθούν οι διατάξεις που περιγράφονται παραπάνω μπορεί να έχει για συνέπεια την δικαστική δίωξη, συμπεριλαμβανομένης της επιβολής προστίμου. Ο λόγος ύπαρξης αυτής της επιφύλαξης είναι η αποφυγή της φοροδιαφυγής που αποβλέπει στην εκτροπή της επιβολής των φόρων στα κοινοτικά οχήματα.

(1) ΕΕ L 253 της 11.10.1993.

(2) ΕΕ L 130 της 27.5.1993.
ΓΡΑΠΤΗ ΕΡΩΤΗΣΗ E-2888/98

υποβολή: Carlos Robles Piquer (PPE) προς την Επιτροπή

(28 Σεπτεμβρίου 1998)

Θέμα: Πληρωμή χρεών στην Κοινότητα μέσω έργων τέχνης

Σε ορισμένες περιπτώσεις και για διάφορους λόγους τόσο επιχειρήσεις όσο και ιδιώτες υποχρεώνονται να επιστρέψουν κάποια ποσά στα Ταμεία της Ευρωπαϊκής Ένωσης;

Μερικές φορές η οικονομική κατάσταση των επιχειρήσεων ή των ιδιωτών αυτών μπορεί να δημιουργήσει τέτοια έντονη οικονομική δυσχέρεια λόγω έλλειψη ρευστών, ώστε στο τέλος αυτοί να προτιμούν, ως ύστατη λύση, να ξεπληρώσουν τα χρέη τους παραδίδοντας έργα τέχνης που τους ανήκουν.

Θα μπορούσε η Επιτροπή να διευκρινίσει κατά πόσο είναι δυνατόν, όπως συμβαίνει στα κράτη μέλη όταν επιχειρήσεις ή ιδιώτες χρωστούν στην εφορία του κράτους τους, να ξεπληρώνονται τα χρέη προς την Ευρωπαϊκή Ένωση με έργα τέχνης; Επίσης, θα μπορούσε να αναφέρει κατά πόσο υπάρχει σχετική ρύθμιση και εάν υπάρχει νομική δυνατότητα να κατατίθενται τα εν λόγω έργα τέχνης σε εθνικά μουσεία των κρατών μελών;

Απάντηση του κ. Monti εξ ονόματος της Επιτροπής

(04 Δεκεμβρίου 1998)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-2629/98

υποβολή: Arie Oostlander (PPE) προς την Επιτροπή

(1 Σεπτεμβρίου 1998)

Θέμα: Ποιότητα των γαλακτοκομικών προïόντων της ολλανδικής βιομηχανίας γάλακτος τα οποία είναι επιλέξιμα προς επιδότηση στο πλαίσιο του κανονισμού της ΕΕ για τη διανομή γάλακτος στα σχολεία

Πληρούν άραγε τα γαλακτοκομικά προϊόντα της ολλανδικής βιομηχανίας γάλακτος, όπως το γάλα με σοκολάτα, το ξινόγαλο και τα γιαουρτούχα ποτά, τους ποιοτικούς κανόνες που έχει θέσει η Επιτροπή για τα γαλακτοκομικά προϊόντα τα οποία μπορού να επιδοτηθούν, με βάση τον κανονισμό της ΕΕ για τη διανομή γάλακτος στα σχολεία;

Εάν όχι, ποιά προϊόντα δεν πληρούν τους ποιοτικούς κανόνες της Επιτροπής και σε ποιό βαθμό;

Εάν τα εν λόγω προϊόντα πληρούν τους ποιοτικούς κανόνες, μπορεί άραγε να γνωστοποιήσει το γεγονός αυτό η Επιτροπή ώστε τα σχολεία να μπορέσουν να επιλέξουν, έστω και σε περιορισμένο βαθμό, μεταξύ των γαλακτοκομικών προϊόντων;

Απάντηση του κ. Fischler εξ ονόματος της Επιτροπής

(18 Σεπτεμβρίου 1998)

Η κοινοτική νομοθεσία σχετικά με την ενίσχυση στα γαλακτοκομικά προϊόντα που διανέμονται στα σχολικά ιδρύματα, περιορίζεται στον προσδιορισμό των κατηγοριών προϊόντων που μπορούν να τύχουν ενίσχυσης, χωρίς ωστόσο να καθορίζει τους κανόνες ποιότητας, στους οποίους πρέπει να ανταποκρίνονται τα προϊόντα αυτά. Κατά συνέπεια, οι οριζόντιοι κανόνες που αφορούν την ποιότητα των γαλακτοκομικών προϊόντων, που διατίθενται στην αγορά, εφαρμόζονται επίσης στο πλαίσιο του προγράμματος σχολικού γάλακτος. Σε αυτή τη βάση, υποθέτουμε ότι κανένα γαλακτοκομικό προϊόν που παρασκευάζεται από την ολλανδική γαλακτοβιομηχανία δεν μπορεί να αποκλεισθεί από το πρόγραμμα για λόγους ποιότητας.
ΓΡΑΠΤΗ ΕΡΩΤΗΣΗ E-2794/98

υποβολή: Amedeo Amadeo (NI) προς την Επιτροπή

(17 Σεπτεμβρίου 1998)

Θέμα: Υγειονομικά συστήματα στην Ευρωπαïκή Ένωση

Στις 24 Ιουλίου 1998, πραγματοποιήθηκε, στο Bad Tatzmannsdorf της Αυστρίας, υπουργική διάσκεψη για την ποιότητα των συστημάτων υγειονομικής περίθαλψης, με πρωτοβουλία της αυστριακής Προεδρίας του Συμβουλίου της ΕΕ και παρουσία του ευρωπαίου Επιτρόπου Padreig Flynn.

Ο Επίτροπος Flynn δήλωσε ότι τα διαθέσιμα στοιχεία μεταξύ των κρατών μελών της ΕΕ χαρακτηρίζονται από ελλιπή συντονισμό, πράγμα που θα πρέπει να μας θλίβει δεδομένου ότι η ποιότητα των υπηρεσιών των συστημάτων υγειονομικής περίθαλψης είναι πηγή ανησυχίας για 380 εκατομμύρια ευρωπαίους στην καθημερινή τους ζωή.

Συμμεριζόμενος τα ανωτέρω, ερωτώ την Επιτροπή εάν δεν θεωρεί ότι είναι σκόπιμο να εκπονηθεί μια ενημερωμένη συγκριτική μελέτη μεταξύ των διαφόρων συστημάτων υγειονομικής περίθαλψης και, κυρίως, εάν δεν θεωρεί ότι είναι απαραίτητο να εκπονηθεί ένα ορθολογιστικό μοντέλο του συστήματος υγειονομικής περίθαλψης στο οποίο θα μπορούν να αναφέρονται όλα τα κράτη μέλη, λαμβάνοντας υπόψη τις σοβαρές δημογραφικές μεταβολές που έχουν σημειωθεί και τις νέες τεχνολογίες που χρησιμοποιούνται στον υγειονομικό τομέα;

Απάντηση του κ. Flynn εξ ονόματος της Επιτροπής

(23 Οκτώβριος 1998)

Στην πρόσφατη της ανακοίνωση σχετικά με την ανάπτυξη της πολιτικής για τη δημόσια υγεία(1), η Επιτροπή τόνισε την ανάγκη να δημιουργηθεί ένα διαρθρωμένο και ενιαίο σύστημα για τη συλλογή, την ανάλυση και τη διάδοση πληροφοριών σχετικά με την υγειονομική κατάσταση, τους καθοριστικούς υγειονομικούς παράγοντες, και τα συστήματα υγειονομικής περίθαλψης που θα περιλαμβάνει όλα τα κράτη μέλη. Το πρόγραμμα δράσης της Επιτροπής σχετικά με την παρακολούθηση της υγείας αναμένεται να συμβάλλει σημαντικά στην επίτευξη του στόχου αυτού.

Μία μελέτη σχετικά με τα "Συστήματα υγειονομικής περίθαλψης στην Ευρωπαϊκή Ένωση - μια συγκριτική μελέτη" δημοσιεύτηκε πρόσφατα από το Κοινοβούλιο(SACO 101 EN). Αυτή η μελέτη περιέχει πληροφορίες σχετικά με τα συστήματα υγειονομικής περίθαλψης των κρατών μελών.

Η οργάνωση των συστημάτων υγειονομικής περίθαλψης ανήκει στις αρμοδιότητες των κρατών μελών.

(1) COM(98)230 τελικό.
ΓΡΑΠΤΗ ΕΡΩΤΗΣΗ E-2866/98

υποβολή: Clive Needle (PSE) προς το Συμβούλιο

(28 Σεπτεμβρίου 1998)

Θέμα: Κώδικας δεοντολογίας για τον έλεγχο των εξοπλισμών

Παρά τον κώδικα δεοντολογίας για τον έλεγχο των εξοπλισμών που εγκρίθηκε τον περασμένο Μάϊο, η γερμανική εταιρεία Heckler και Koch υπέγραψε σύμβαση με την τουρκική ΜΚΕΚ βάσει της οποίας η τελευταία ανέλαβε την κατασκευή 200.000 πολεμικών τυφεκίων.

Λαμβανομένων υπόψει των παραβιάσεων των ανθρωπίνων δικαιωμάτων στην Τουρκία είναι σαφές ότι η εν λόγω σύμβαση αντίκειται στον προειρημένο κώδικα δεοντολογίας. Τί μέτρα προτίθεται να λάβει τό Συμβούλιο επί του θέματος;

Απάντηση

(20/21 Δεκεμβρίου 1998)

Ο Κώδικας Συμπεριφοράς για τις εξαγωγές όπλων εγκρίθηκε στις 8 Ιουνίου 1998, με σκοπό να θέσει υψηλά κοινά πρότυπα τα οποία θα πρέπει να θεωρούνται ως το ελάχιστο επίπεδο για τη διαχείριση και τον περιορισμό των μεταφορών συμβατικών όπλων από όλα τα κράτη μέλη, και να ενισχύσει την ανταλλαγή σχετικών πληροφοριών ώστε να επιτευχθεί μεγαλύτερη διαφάνεια στο εσωτερικό της Ένωσης.

Το Συμβούλιο δεν έχει λάβει γνώση των γεγονότων που αναφέρει ο αξιότιμος κ. Βουλευτής στην ερώτησή του.

Ο αξιότιμος κ. Βουλευτής γνωρίζει φυσικά ότι οι μεμονωμένες αποφάσεις εξαγωγής όπλων, και κατά συνέπεια η εφαρμογή του Κώδικα, εξακολουθούν να υπάγονται στην αρμοδιότητα των κρατών μελών και των εθνικών τους αρχών για την έκδοση αδειών.

Κατ' εφαρμογήν των διατάξεων του Κώδικα, το Συμβούλιο επί του παρόντος επεξεργάζεται τις διαδικαστικές λεπτομέρειες για την προβλεπόμενη υποβολή εκθέσεων.